Oshikalimo
© 2014 Watch Tower Bible and Tract Society of Pennsylvania.
Oshiningwanima osho shihe na oku ku pitilila po 6
Onda pama nonande ondi li oshingone 7
Okulimbwanga mumwe kwomaitavelo mbela Kalunga okwe ku hokwa? 10
Oto dulu okufinda omayeleko 12
Omapulo opaMbibeli a nyamukulwa 16
OMAPULO OO HAA PULWA LUHAPU KOMBINGA YEENDOMBWEDI DAJEHOVA — Omolwashike hamu i kovanhu ovo ve na nale omalongelokalunga avo?
(Tala opo pa shangwa KOMBINGA YETU > ko-OMAPULO OO HAA PULWA LUHAPU>EITAVELO LETU)
OSHIPALANYOLE SHOKOMBADA
“Osheshi osho Kalunga a kala e hole ounyuni, Oye a yandja Omona waye Ewifa, opo keshe ou te mu itavele a ha kane, ndelenee a kale e nomwenyo waalushe.” — Johannes 3:16.
Oo omushangwa umwe womwaado di shiivike nawa nohadi tofwa mo luhapu mOmbibeli aishe. Odjo imwe oya ti, kape na vali ovelishe “ya yelifa nawa ngaashi oyo ekwatafano pokati kaKalunga novanhu nosho yo ondjila yexupifo.” Nomolwaasho moilongo imwe, omushangwa oo ile eyelifo lao, luhapu oto hange la tulikwa meenhele omo hamu ningilwa oiningwanima yaaveshe, la natekwa koihauto, komashangelo okekuma nopeenhele di lili naku lili.
Ovanhu aveshe ovo hava longifa ovelishe oyo monghedi ya tya ngaho, ohava kala va tomhwa kutya molwaashi Kalunga oku na ohole, ote ke va xupifa ashike. Ongahelipi shi na sha naave? Mbela ohole yaKalunga otai ti shike kwoove? Oshike osho to diladila Kalunga e ku ningila tashi ulike kutya oku ku hole?
Ovanhu vahapu ohava kala va hala okupandula Kalunga molwaashi okwa shita ewangandjo, oushitwe novanhu. Oinamwenyo, oimeno novanhu oya shitwa monghedi ya kitakana noya shitwa nounghulungu tashi ulike kutya ope na omunaendunge a shiya ko oo e i shita. Ovanhu vahapu ohava pandula Kalunga efiku keshe omolwoshali yomwenyo. Ove shii yo kutya opo va dule okutwikila okukala nomwenyo nokuhafela oilonga yavo ove likolelela komafiloshisho aeshe aKalunga ngaashi omhepo, omeva, oikulya nomadingonoko opaushitwe.
Ohatu ningi nawa eshi hatu pandula Kalunga omolwoinima aishe oyo, molwaashi oye Omushiti nOmufilishisho wetu. (Epsalme 104:10-28; 145:15, 16; Oilonga 4:24) Ohatu dulu okukala tu na olupandu omolwohole yaKalunga ngeenge otwa dilonga kombinga ya keshe osho ta ningi opo tu dule okukala nomwenyo. Omuyapostoli Paulus okwa ti: “Ou [Kalunga] ha yandjele ovanhu aveshe omwenyo nomufudo noinima aishe.” — Oilonga 17:25, 28.
Kalunga ohe tu ulikile ohole yaye meenghedi dihapu shihe fi ashike oku tu fila oshisho palutu. Ndele okwe tu shita yo monghedi i dule yoinamwenyo nokwe tu lenga e shi e tu shita tu na omhumbwe yopamhepo nohe tu kwafele tu i wanife po. (Mateus 5:3) Kungaho, ovanhu ovaduliki ove na eteelelo loku ka kala oshitukulwa shoukwaneumbo waKalunga, sha hala kutya ‘ovana’ vaye. — Ovaroma 8:19-21.
Ngaashi Johannes 3:16 a dja noku shi popya, Kalunga okwe tu ulikila ohole yaye eshi a tuma Omona waye, Jesus, kombada yedu opo e tu honge kombinga ya Kalunga, Xe yaye noku tu fila. Ashike nande ongaho, vahapu ova dimina kutya kave udite ko lelalela kutya omolwashike kwa li sha fimana opo Jesus a fye ponhele yovanhu nongahelipi efyo laye li li euliko lohole yaKalunga yoku tu hola. Natu ka taleni nghee Ombibeli ya yelifa etomheno nongushu yefyo laJesus.
Ovanhu aveshe ohava fi, hava vele nohava kulupa. Ashike osho hasho sha li elalakano laJehova Kalunga lopehovelo. Okwa li a pa ovanhu votete omhito yokukala nomwenyo fiyo alushe moparadisa kombada yedu. Ndele ova li ashike tava ka kala nomwenyo ngeenge tava dulika. Kalunga okwa ti ngeenge ova hoolola okuhadulika, otava ka fya. (Genesis 2:17) Omunhu wotete okwa li a tukululila oshibofa ounamapangelo waKalunga, nokwe lietela efyo nosho yo oludalo laye. Omuyapostoli Paulus okwa ti: “Oulunde wa etwa mounyuni komunhu umwe, nefyo okoulunde, osho nee efyo ole uya movanhu aveshe, shaashi aveshe va nyona.” — Ovaroma 5:12.
Ashike, Kalunga “oku hole ouyuki.” (Epsalme 37:28) Nokuli nonande Kalunga ka li ta dulu okulipwililikila okunyonena owina kwovanhu votete, ita ka efa ovanhu aveshe va kale tava mono oixuna nokufya fiyo alushe omolwokuhadulika kwomunhu umwe. Mepingafano naasho, Kalunga okwa tula moilonga efinamhango lopaveta olo tali ti “omwenyo [nau] yandjelwe omwenyo,” nokwa futila po omwenyo wa wanenena oo wa kanifwa kuAdam nosha pa ovanhu ovaduliki omhito va dule oku ka kala nomwenyo fiyo alushe. (Exodus 21:23) Epulo oli li apa kutya, ongahelipi omwenyo wawanenena oo wa kanifwa kuAdam tau dulu oku ka monika vali? Enyamukulo: Omunhu umwe okwa li e na okuyamba po omwenyo waye, omwenyo u na ongushu i fike pamwe nau waAdam, omwenyo womunhu a wanenena.
Okudja moludalo lAdam kapa li omunhu a wanenena oo a li ta dulu okufutila po omwenyo wa tya ngaho, ashike Jesus okwa li ta dulu. (Epsalme 49:7-10) Jesus okwa li a wanenena, ina fyuulula oulunde, ngaashi ashike Adam a li. Jesus okwa mangulula ovanhu moupika woulunde eshi a yandja omwenyo waye. Mokuninga ngaho, okwa pa oludalo lovadali votete omhito yoku ka hafela omwenyo wa wanenena oo Adam naEva va li ve na. (Ovaroma 3:23, 24; 6:23) Mbela ope na osho twa pumbwa okuninga opo tu mone ouwa mohole inenenene ya tya ngaho?
Ngeenge otwa tale vali komushangwa waJohannes 3:16, otu wete eendjovo odo tadi ti “keshe ou te mu itavele [Jesus] a ha kane, ndelenee a kale e nomwenyo waalushe.” Osho osha hala kutya opo tu mone oshali yomwenyo waalushe ope na osho tu na okuwanifa po. Opo tu ka mone ‘omwenyo waalushe,’ otu na okwiitavela muJesus nokudulika kuye.
Otashi dulika u lipule kutya ‘ongahelipi okudulika kwa kwatelwa mo? Hamba Jesus ina tya kutya, “keshe ou te mu itavele” ota ka mona ‘omwenyo waalushe?’ Heeno, eitavelo ola pumbiwa, ndele okwiitavela ashike kutya Jesus oko e li inashi wana. Osha fimana okudimbuluka kutya outumbulilo eitavelo oo u li mOmbibeli owa kwatela mo shihapu. Opo tu kale twa hokiwa kuKalunga, inatu pumbwa ashike okukala tu shii kutya Jesus Omuxupifi, ndele otu na okukendabala shili okutula moilonga omahongo aye. Ngeenge kape na oilonga, eitavelo olongaho. Ombibeli oya ti ‘eitavelo li he noilonga, ola fya.’ (Jakob 2:26) Oku shi popya noitya imwe, omwiitaveli oku na okuulika eitavelo muJesus okupitila moilonga, sha hala kutya oku na okukala metwokumwe neitavelo laye.
Paulus okwa ti: ‘Ohole yaKristus tai tu fininike ofye ava twa tokola ngaha: umwe [Jesus] okwa fya omolwaaveshe. Ndele Oye okwa fya ponhele yaaveshe, opo ovo ve nomwenyo ve he likalele vali vo vene, ndelenee Oye tuu ou e va fila nokwe va nyumukila.’ (2 Ovakorinto 5:14, 15) Olupandu lashili li na sha nekuliloyambo laJesus oli na oku tu linyengifa tu ninge omalunduluko monghalamwenyo yetu, tuha kale vali nokuliholamwene ndele tu kalele Jesus, oo e tu fila. Osho osha hala kutya, otu na okupitifa komesho monghalamwenyo yetu okutula moilonga omahongo aJesus. Omalunduluko oo otaa ka nwefa mo eenghedi detu, omahoololo etu nakeshe osho hatu ningi. Ovo va itavela muJesus nohava kala metwokumwe neitavelo lavo otava ka mona ondjabi ya shike?
Oshitukulwa shaxuuninwa shaJohannes 3:16 osha popya osho Kalunga a udanekela ovo ve na eitavelo mekuliloyambo nohava kala metwokumwe nomifikamhango dopakalunga. Kalunga okwa ti ovadiinini va tya ngaho, ‘itava ka kana, ndelenee otava ka kala nomwenyo waalushe.’ Ashike, oohandimwe ovo hava mono ouwa mohole yaKalunga ove na omateelelo opavali.
Jesus okwa udanekela ongudu imwe omwenyo waalushe meulu. Okwa li a lombwela ovahongwa vaye ovadiinini kutya ote ke va longekidila onhele opo va dule oku ka pangela pamwe naye meulu. (Johannes 14:2, 3; Ovafilippi 3:20, 21) Ovo tava ka nyumukila omwenyo womeulu “otava ka ninga ovapristeri vaKalunga novaKristus, ndele tava ka pangela pamwe naye ngaashi eehamba omido eyovi limwe.”— Ehololo 20:6.
Omuvalu ashike wa ngabekwa wovashikuli va Jesus tava ka mona oufembanghenda oo. Jesus okwa ti: ‘Ino tila, okangudu ove, osheshi Xo a hala oku mu pa ouhamba.’ (Lukas 12:32) Mbela “okangudu” oko oka li taka ka kala ke fike peni? Ehololo 14:1, 4 ola ti: ‘Ndele nda mona, ndee tala, Odjona [omunyumunwa Jesus Kristus] ya kala ofika komhunda yaSion [meulu] pamwe nomayovi efele nomilongo nhe nanhe ava va shangelwa edina layo nedina laXe moipala yavo. Ovo va kulilwa movanhu, va ninga votete vaKalunga novOdjona.’ Okuyelekanifa nomabiliyona mahapu oo a li ko, oohandimwe ovo 144 000 ove li “okangudu” kanini. Otava ifanwa eehamba, ndele mbela otava ka pangela oolyelye?
Jesus okwa popya yo kombinga yongudu onhivali yovadiinini ovo tava ka mona ouwa oo tau ka etwa kOuhamba womeulu. Ngaashi sha ulikwa muJohannes 10:16, Jesus okwa ti: “Ondi na yo eedi [dimwe, NW] di he fi domoshiunda eshi; nadinya ondi noku di eta mo, ndee tadi udu ondaka yange, ndee tapa ka kala oshiunda shimwe, nomufita umwe. “Eedi” odo odi na eteelelo loku ka mona omwenyo waalushe kombada yedu ngaashi naanaa Adam naEva va li ve li na pehovelo. Otu shi shii ngahelipi kutya eteelelo lavo oloku ka kala kombada yedu fiyo alushe?
Ombibeli oya popya lwoikando shi na sha nanghee eenghalo tadi ka kala moparadisa kombada yedu. Opo u shi mone, oto indilwa opo u leshe mOmbibeli yoye eevelishe tadi landula: Epsalme 37:9-11; 46:9, 10; 72:7, 8, 16; Jesaja 35:5, 6; 65:21-23; Mateus 5:5; Johannes 5:28, 29; Ehololo 21:4. Eevelishe odo oda xunganeka okuxulifwa po kwoita, ondjala, omikifi nefyo. Oda popya shi na sha nefimbo olo ovanhu ovaduliki tava ka hafela okutunga omaumbo avo, tava ka lima omapya avo nokutekula ounona vavo momidingonoko di na ombili.* Mbela eteelelo olo ka li hokwifa kwoove? Otu na omatomheno mawa okwiitavela kutya mafiku omaudaneko oo otaa ka wanifwa.
Ngeenge owa diladila kwaashishe osho Kalunga e ku ningila pauhandimwe nosho yo ovanhu aveshe, oto ka mona kutya okwa ninga nale shihapu. Okwe tu pa omwenyo, eendunge, oukolele woshiyeleke nakeshe osho twa pumbwa opo tu kale nomwenyo. Kakele kaasho, ngaashi twe lihonga muJohannes 3:16, oshali yaKalunga yekuliloyambo okupitila muJesus, oo e tu fila, otai dulu oku tu etela omanangeko noupuna mahapu.
Okukala nomwenyo waalushe, meenghalo diwa dihe na oumbada womikifi, oita, ondjala, ile efyo, otaku ka eta ehafo linene nomanangeko noupuna aalushe. Opo u ka mone omanangeko noupuna oo oshe likolelela ashike kwoove. Epulo olo u na okulipula ole li kutya, mbela Kalunga ohandi mu ningile shike?
^ okat. 24 Opo u mone ouyelele muhapu u na sha nomaxunganeko oo, tala etukulwa 3 lembo Ombibeli otai hongo lela shike? la nyanyangidwa kEendombwedi daJehova.
OSHIPALANYOLE SHOKOMBADA | OSHO KALUNGA E KU NINGILA
Oufiku wa tetekela manga Jesus ina yandja omwenyo waye, okwa li a lombwela ovashikuli vaye ovadiinini opo va dimbuluke ekuliloyambo laye. Okwa li a longifa omungome inau ya onhafi nomaviinyu matilyana moipafi yavo, nokungaho okwa dika po osho hashi ifanwa Ouvalelo Waxuuninwa ile Ouvalelo wOmwene nokwe va lombwela ta ti: “Shi ningeni okudimbulukwa nge.” — Lukas 22:19.
Eendombwedi daJehova mounyuni aushe ohadi dimbuluka efyo laJesus omudo keshe. Mo 2014, Edimbuluko otali ka kala ko mOmaandaxa, 14 Aprili, konima eshi etango la ningina.
Oto shivwa nefimaneko u uye kokwoongala oko, opo tapa ka kundafanwa ouyelele muhapu u na sha neityo lefyo laJesus lopayambo. Ito ka pulwa u fute sha nandenande poshiningwanima osho noitapa ka umbwa ongalo. Omunhu oo e ku pa oshifo eshi ota dulu oku ku lombwela efimbo nonhele opo tapa ka ningilwa Edimbuluko moshitukulwa sheni, ile u tale ko-Web site, yo-jw.org/kj. Alikana oshiningwanima eshi shi didilika poima, notwe lineekela itashi ku pitilile po.
ONDJOKONONA YONGHALAMWENYO
Okutala kounghundi wolutu lange loshivixa sheekilograma 29 li li mokatemba, kape na oo ta diladila kutya ondi na eenghono. Ashike eshi olutu lange tali kanifa eenghono, ounhu wange womeni ohau pameke nge ndi pule komesho. Nandi hokolole nghee eenghono noungone wa kwafela nge monghalamwenyo.
Ngeenge handi diladila kounona wange ohashi dimbulukifa nge omafimbo mawa eshi nda li handi kala meumbo linini novadali vange kolukadi laFransa. Tate okwa li a ningila nge ekulikwa, nonda li ndi hole okudanauka moshikunino. Mo 1966, Eendombwedi daJehova oda li de tu talela po noda li da kundafana natate oule wefimbo. Konima ashike yeemwedi heyali, tate okwa li a tokola a ninge Ondombwedi. Diva, meme naye okwa li a landula oshihopaenenwa shaye, nova li va tekulila nge moukwaneumbo muwa.
Omaupyakadi ange okwa li a hovela diva konima eshi twa alukila kOspania, oko ovadali vange va dile. Onda li nda hovela okukala handi yahama neenghono momake nopeemhando. Konima yomido mbali eshi twa mana ko eendokotola, otwa li twa mona ndokotola omunawino oo a shiivika nawa, oo a popya nomufindo a ti: “Kape na vali osho tashi dulu okuningwa po omwa shelelelwa.” Meme okwa li a hovela okulila. Ndokotola okwa li a lombwela ovadali vange kutya ondi na omukifi oo hau ifanwa chronic arthritis novakwaita volutu lange otave lilwifa nokuhanauna po oukolele wange, naasho osho tashi etifa ouyahame nodindo pomatwikililo omakipa. Nonande kanda li ndi udite ko lela oinima molwaashi onda li ashike ndi na omido omulongo, onda li ndi udite kutya onghundana kaiwa.
Ndokotola okwa ti nandi twalwe konhele oko haku kalekwa ounona efimbo lile opo va mone ouhaku. Eshi nda fika monhele omo, okutala ketungo olo osha li sha teya nge omukumo. Omwa li mu na eemhango da kwata moiti, eesestela oda li da kulula ko eexwiki dange nokudjaleka nge oikutu yonghuluyonale. Onda li handi lili neenghono handi lipula kutya: “Ohandi ka xupa ngahelipi monghalo ya tya ngaha?”
Molwaashi ovadali vange ova li va honga nge nghee ndi na okulongela Jehova, onda li nda anya okukufa ombinga moinima yopalongelokalunga yaKatolika oyo ya li hai ningwa monhele oyo. Kasha li shipu keesestela okuuda ko kutya omolwashike nda li handi anye. Onda li nda ilikana kuJehova nda mana mo aha efe nge, diva onda li ndi udite a amena nge nokwooko kwaye ngaashi okupapatela kwaxe omunahole.
Ovadali vange ova li ashike va pitikwa va talele nge po efimbo lixupi mOmalomakaya. Ova li hava etele nge oishangomwa yopaMbibeli opo ndi leshe ndi pameke eitavelo lange. Ounona kava li va pitikwa va kale nomambo avo vene, ashike eesestela oda li da pitika nge ndi kale noishangomwa nOmbibeli, oyo nda li handi lesha efiku keshe. Onda li yo handi lombwele oukadona vakwetu kombinga yeteelelo lange loku ka kala fiyo alushe mOparadisa kombada yedu, omo ovanhu itava ka ehama vali. (Ehololo 21:3, 4) Nonande omafimbo amwe onda li handi kala nda handuka nonda fya oudja, onda li nda hafa eshi eitavelo nelineekelo lange muJehova la li tali pame.
Konima yeemwedi hamano, ndokotola okwa li a lekela nge ndi ye keumbo. Nonande oudu wange kawa li wa xwepopala, onda li nda hafa eshi handi shuna keumbo kovadali vange. Omatwikililo omakipa ange okwa li taa naipala nonda li handi yahama neenghono. Onda li nda ya momido dounyasha nda nghundipala neenghono. Ashike nande ongaho, eshi nda li ndi na omido 14, onda li nda ninginifwa nonda li nda tokola okulongela Tate womeulu ngaashi handi dulu. Ndele omafimbo amwe onda li handi kala nde mu handukila. Onda li handi ilikana handi ti: “Omolwashike handi yahama? Alikana velule nge, ku wete kutya ohandi mono oixuna shi fike peni?”
Efimbo lounyasha ola li li djuu neenghono kwaame. Onda li ndi na oku shi tambula ko kutya kandi na fiku ndi xwepopale. Onda li alushe handi liyelekanifa nookahewa kange ovo ve na oukolele notava hafele onghalamwenyo. Onda li ndi udite ndihe na oshilonga nonda li nda hovela okukala ndi na eehoni. Kakele kaasho, oukwaneumbo wetu nookahewa kange ova li hava yambidida nge. Ohandi dimbuluka nawa kahewa kange kopofingo, Alicia, oo a li e dule nge nomido 20. Okwa li a kwafela nge ndiha kale handi diladila kouyahame wange nokukala ndi na ohokwe movanhu vakwetu ponhele yokukala ashike handi lipula nomaupyakadi ange.
Eshi nda li ndi na omido 18, onda li handi yahama neenghono, nokuli nokwoongala kwoPakriste okwa li haku lolola nge. Ashike nande ongaho, onda li handi longifa efimbo mokukonakona Ombibeli noukeka ngeenge ndi li peumbo. Embo laJob nosho yo Omapsalme okwa kwafela nge ndi ude ko kutya kunena, Jehova Kalunga ohe tu file oshisho unene pamhepo shi dulife palutu. Okwiilikana pandjikilile okwa li kwa pange “eenghono di dule odo dopaushitwe” “nombili yaKalunga ei i dule eendunge adishe.” — 2 Ovakorinto 4:7, NW; Ovafilippi 4:6, 7.
Eshi nda li ndi na omido 22, onda li ndi na okudimina kutya paife ondi na ashike okweenda mokatemba. Okwa li ndi na oumbada kutya ovanhu otava ka dimbwa nge notava ka mona ashike omukainhu ta yahamenene e li mokatemba. Ashike, okatemba oka li ka pa nge vali emanguluko, naasho nda li handi diladila kutya otashi ka kala shii osha ka ninga enangeko noupuna. Kahewa kange wedina Isabel, okwa li a lombwela nge ndi litulile po elalakano lokulonga eevili 60 omwedi umwe moilonga yokuudifa pamwe naye.
Petameko, onda li nda yemba eetepo laye. Kekwafo laJehova noloukwaneumbo wetu nosho yo lookahewa kange, onda li nde shi ninga. Omwedi oo nda li nde lipyakidila owa li ashike wa vilola po, nonda li nda mona kutya onda finda oumbada neehoni. Onda li nde u hafela unene, nomo 1996, onda li nda tokola okuninga omukokolindjila wondjikilile, handi longo eevili 90 omwedi keshe moukalele. Etokolo lange olo lopandunge ola ehenifa nge popepi naKalunga nola pameka nge nokuli palutu. Okukufa ombinga moukalele okwa pa nge omhito opo ndi lombwele vahapu kombinga yeitavelo lange noku va kwafela va ninge ookaume kaKalunga.
Pokulombo mo 2001, okwa li nda ya moshiponga shohauto shinyanyalifa nonda li nda teka omaulu. Eshi nda nangekwa moshipangelo mouyahame tau udifa omwenyo munyenye, onda li handi ilikana melimweneneno nopehe na edimbuko handi ti: “Alikana, Jehova ino efa nge!” Opo nee, omukainhu umwe oo a li pombete i li popepi naame okwa pula nge ta ti: “Ove oumwe womEendombwedi daJehova?” Kanda li ndi na eenghono dokunyamukula, onghee onda li ashike nda komona komutwe. Omukainhu oo okwa ti: “Eendombwedi ondi mu shii! Luhapu ohandi lesha oifo yeni.” Eendjovo odo oda li da hekeleka nge neenghono. Nonande onda li ndi li monghalo i etifa onghenda, onda li handi dulu okuyandja oundombwedi kombinga yaJehova. Osho inashi fimanekifa tuu Jehova!
Eshi nda tya po xwepo kanini, onda li nda tokola okuudifa vali shi dulife. Meme okwa li ha endaendifa nge nokatemba moshipangelo nomaulu ange e li moshamende. Efiku keshe otwa li hatu talele po ovanaudu vonhumba, hatu va pula kutya ove li po ngahelipi noku va fiila oileshomwa yopaMbibeli. Omatalelepo oo okwa li haa lolola nge, ashike Jehova okwa li ha penge eenghono odo nda pumbwa.
Omido dinini da pita, onghalo yange oya li ya naipala, nefyo latate ola li yo la wedela nge oluhodi. Ashike, onda li nda kendabala ndi kale ndi na etaleko liwa. Ngahelipi mbela? Onda li handi kendabala okukala nookaume nosho yo novapambele vange, naasho osha kwafela nge ndiha kale handi diladila kombinga yomaupyakadi ange. Nokuli nongeenge ndi li aame andike, onda li handi lesha nokukonakona Ombibeli ile ndi udifile vamwe okupitila mongodi.
Onda li yo handi hafele oinima yanafangwa ngaashi okamhepo ka talala ile edimba liwa leengala. Osho osha li sha pange omatomheno okukala ndi na olupandu. Ohashi kwafele yo omunhu okukala ho yolo. Efiku limwe omanga twa li twa ka udifa, kahewa kange oo a li ta undula okatemba kange okwa li a kanghama po opo a ninge omadidilikoshango. Ombadilila, onda li nda ngongolela molufilu ndele handi li denge mohauto yapaakinga. Atushe otwa li twa haluka, ndele eshi twa mona kutya inapa holoka oshiponga, otwa li hatu yolo unene.
Ope na oinima ihapu oyo itandi dulu okuninga monghalamwenyo. Ohandi i ifana oinima oyo nda teelela oku ka ninga monakwiiwa. Luhapu ohandi fifikine nokukala nda fa ndi wete ounyuni mupe oo Kalunga a udaneka. (2 Petrus 3:13) Ohandi kala nda fa ndi liwete ndi na oukolele, handi ende nokuhafela onghalamwenyo pauyadi. Ohandi diladila keendjovo dOhamba David odo tadi ti: ‘Teelela Omwene! Kala wa yombama, omutima woye inau mbadapala.’ (Epsalme 27:14) Nonande olutu lange ola kala nokweenda tali nghundipala, Jehova okwa kala ta pameke nge. Onda kala nda pama mounghundi wange.
Luhapu ohandi fifikine nokukala nda fa ndi wete ounyuni mupe oo Kalunga a udaneka
“Omalongelokalunga ohae tu hanganifa ile ohae tu tukaula?” Epulo ola li la pulwa ovaleshi voshifokundaneki shedina The Sydney Morning Herald. Vahapu vomwaavo va li va nyamukula, eepersenda 89 lwaapo, ove wete kutya omalongelokalunga ohae tu tukaula.
NDELE ovayambididi vediladilo lokulimbwanga mumwe kwomaitavelo hasho ve udite ngaho. Omutotipo wehangano lokuhanganifa omaitavelo hali ifanwa Interfaith Youth Core, wedina Eboo Patel, okwa ti: “Ope na ngoo elongelokalunga ihali hongo kombinga yonghenda . . . , ihali file oshisho omudingonoko . . . nokuyakula ovaenda?”
Ovabudda, Ovakatolika, Ovaprotestante, Ovahindu, Ovamoslema nosho yo vakwao vahapu ova kala have limbwange mumwe opo va xulife po ondjala, hava ningi omakangha e na sha noufemba womunhu, nokukelela etelo leeboma ile okufila oshisho omudingonoko. Ovanhu vomalongelokalunga e lili noku lili ohava ongala pamwe opo va kundafane nghee tava dulu okuxumifa komesho elongelokumwe nokutwaafana omukumo. Ohava tyapula okulimbwanga mumwe kwa tya ngaho mokutema omalexita, okudana omusika, okwiilikana nosho tuu.
Mbela okulimbwanga mumwe kwomalongelokalunga kwa tya ngaho oko taku kufa po omakondjifafano oo e li pokati kao? Mbela okulimbwanga mumwe kwomalongelokalunga oko onghedi oyo Kalunga ta longifa opo a xwepopaleke eenghalo dounyuni?
Ehangano olo la kula komahangano aeshe e na sha nokulimbwanga mumwe kwomaitavelo ola popya tali litade kutya oli na oilyo ya kalela po omaitavelo a yoolokafana e dulife 200 nonokutya oli li moilongo 76. Ola ti kutya elalakano lalo “okuxumifa komesho elididimiko nelongelokumwe efiku keshe lomaitavelo oo e limbwanga mumwe.” Ndele osho ohashi popiwa ashike mokanya ashike ihashi ningwa. Pashihopaenenwa, omuunganeki walo okwa ti kutya ove na okukala va lungama opo vaha popye sha momukanda wavo osho tashi udifa nai ovanhu vomaitavelo e lili noku lili ovo va shaina omukanda oo. Omolwashike mbela? Shimwe oshosho kutya kava li va twa kumwe shi na sha nongeenge edina laKalunga na li kwatelwe mo momukanda oo ile hasho. Onghee hano, ova li va henuka okupopya sha sha yukifwa kuKalunga ile oku mu tumbula.
Ndele ngeenge Kalunga ina kwatelwa mo, mbela eitavelo la tya ngaho otali ti sha ngoo? Kakele kaasho, ongahelipi okulimbwanga mumwe kwomaitavelo kwa tya ngaho kwa yooloka ko komahangano okuyandja oikwafa? Onghee hano, osha yukila ko eshi ehangano lokulimbwanga mumwe kwomaitavelo olo la tumbulwa metetekelo ihali li ifana ehangano lopalongelokalunga, ndele “ehangano olo tali xumifa komesho elongelokumwe.”
Dalai Lama, omuyambididi a kula wokulimbwanga mumwe kwomaitavelo, okwa ti: “Omalongelokalunga aeshe manene oku na etumwalaka la faafana, sha hala kutya ohaa udifa kombinga yohole, onghenda nediminafanepo.” Okwa weda ko vali ta ti: “Oshinima sha fimana oshosho kutya otu na okuulika omaukwatya oo monghalamwenyo yetu yakeshe efiku.”
Ongushu yomaukwatya ngaashi ohole, onghenda nediminafanepo itai dulu okuyelekwa nasha. Jesus okwa popya kombinga yefinamhango li na sha nanghee tu na okuungaunga navamwe, a ti: “Keshe eshi mwa hala ovanhu ve mu ningile, osho va ningileni yo.” (Mateus 7:12) Ndele mbela eitavelo lashili ola kwatela mo ashike okuxumifa komesho osho shiwa?
Omuyapostoli Paulus okwa popya kombinga yovanhu vahapu vopefimbo laye ovo va li tava ti otava longele Kalunga, a ti: “Ohandi va hepaulula, ove na ngaa ouladi okukondjela Kalunga, ndele hapakushiiva.” Oupyakadi owa li peni? Paulus okwa ti: “Eshi inava shiiva ouyuki waKalunga, [ova li] va hala okudika ouyuki wavo vene.” (Ovaroma 10:2, 3) Molwaashi kava li ve shii kutya Kalunga okwa hala va ninge shike, ouladi neitavelo lavo kala li tali ti sha. — Mateus 7:21-23.
Jesus okwa ti: “Ovanelao ovanambili.” (Mateus 5:9) Jesus okwa li ha tula moilonga osho ta udifa mokuxumifa komesho ombili nokuudifila ovanhu vomalongelokalunga e lili noku lili etumwalaka lombili. (Mateus 26:52) Ovo va li va tambula ko etumwalaka laye ova li va nanenwa moukumwe wopahole wa kola. (Ovakolossi 3:14) Ndele mbela elalakano laJesus ola li ashike okukwafela ovanhu vomomaputuko e lili noku lili va kale pamwe nombili? Mbela okwa li a waimina onghedi yavamwe yokulongela Kalunga?
Ovawiliki vomalongelokalunga oimhanga yOvafarisai nOvasadukai ova li hava pataneke Jesus nonyanya nova li nokuli va hala oku mu dipaa. Mbela Jesus okwa li e linyenga ngahelipi kwaasho? Okwa li a lombwela ovahongwa vaye a ti: “Va efeni; ovo ovakwatiketi ovapofi.” (Mateus 15:14) Jesus okwa li a anya filufilu okukala e na ekwatafano lopalongelokalunga novanhu va tya ngaho.
Efimbo lonhumba konima yaasho, eongalo lopaKriste ola li la totwa muKorinto shaGreka, oshilando osho sha li sha shiivika nawa omolwomalongelokalunga asho e lili noku lili. Mbela Ovakriste ova li ve na okulihumbata ngahelipi momudingonoko wa tya ngaho? Omuyapostoli Paulus okwa ti: “Inamu humbata ondjoko imwe pamwe naava ve he neitavelo.” Omolwashike mbela? Paulus okwa tomhafana a ti: “Ouyuki ou noukumwe washike nouhenouyuki? Ile ouyelele ou nekwatafano lashike nomulaulu? Ndele Kristus naBelial tava udafana ngahelipi? Ile omwiitaveli e noshitukulwa shashike naau e he fi omwiitaveli?” Opo nee okwe va pa omayele aa: “Onghee: Djeni mo mokati kavo nye mu liyoolole mo muvo.” — 2 Ovakorinto 6:14, 15, 17.
Ombibeli itai popile nandenande okulimbwanga mumwe kwomaitavelo. Ashike otashi dulika u lipule kutya, ‘Ongahelipi hano ovanhu tava dulu okukala moukumwe washili?’
Eefeema dokutunga ohadi kala di na ovanailonga vahapu. Ndele mbela otava ka dula ngoo okuwanifa po oilonga yavo ngeenge itava tu kumwe shi na sha nomutungilo wetungo oo ve na okulandula?
Ashike omahangano okunena e na sha nokulimbwanga mumwe kwomaitavelo kae na ediladilo limwe. Nonande ohaa kala taa komangele kombinga yelongelokumwe nefimaneko, ihaa tu kumwe ngeenge tashi uya kunghee e na okutunga eitavelo. Oshidjemo, okwa tukauka molwaashi ihaa tu kumwe ngeenge tashi uya paenghedi nopamahongo.
Ombibeli oi na omafinamhango oo taa dulu oku tu kwafela tu kale tu na ediladilo limwe. Ohatu dulu okukanghamekela onghalamwenyo yetu kwaasho Ombibeli tai ti. Ovo ve na eitavelo ohava findi oukwamuhoko, nokatongotongo kopamalongelokalunga nove lihonga okulongela kumwe navamwe nombili nomoukumwe. Kalunga okwa xunganeka kombinga yaasho a ti: “Ohandi ka yandja koiwana [elaka la, NW] koshoka, vo aveshe opo va ifane edina lOmwene, ndele ve mu longele, ve nediladilo limwe.” Oukumwe ohau etifwa “kelaka la koshoka,” sha hala kutya, omufika waKalunga woku mu longela. — Sefanja 3:9; Jesaja 2:2-4.
Eendombwedi daJehova otadi ku shivi nefimaneko uye kOlupale lOuhamba olo li li popepi naave u ke litalele ko ove mwene kombili inene noukumwe oo u li mokati kado. — Epsalme 133:1.
CODY* okwa ti: “Kanda li handi kala nda lalakanena okutala omafano oipala. Ashike ngeenge onda i kointaneta ohashi dulika pe uye okatumwalaka konhumba, nomafimbo amwe ohandi lihange ashike nde ka patulula.”
DYLAN okwa ti: “Koilonga yetu oku na okakadona ke na eholokepo liwa oko ka li ka hovela okulihumbatela nge monghedi tai kokele momilele. Efiku limwe oka li ka lombwela nge tu ye kohotela tu ke lihafife. Onda li ndi shii kutya oshike lelalela ka li ka hala.”
OVANHU vamwe momitima davo ova tala ko omayeleko e li oshinima shiwa. Ofimbo vamwe ve a tala ko e li omutondi oo va halelela okufinda. Ove oho a tale ko ngahelipi? Ngeenge wa taalela omayeleko, mbela ou na okuliyandja kuo ile ou na okwaa finda?
Oshoshili kutya hamayeleko aeshe taa dulu okweetifa omaupyakadi manene. Pashihopaenenwa, okulya oshikuki to shi livakele osho we likelela, itashi ku etele oupyakadi. Ndele okuliyandja komayeleko amwe, unene tuu oo taa twala moluhaelo, otaku dulu okweetifa oilanduliko ya nyika oshiponga. Ombibeli oya londwela ya ti: ‘Ou ta [nyono, NW] ohombo, ke neendunge. Ou a hala okunyona po okukalamwenyo kwaye mwene, osho na ninge.’ — Omayeletumbulo 6:32, 33.
Ngeenge owa yelekwa u ye moluhaelo, ou na okulinyenga ngahelipi? Ombibeli oya ti: “Ehalo laKalunga oleli: eliyapulo leni, mu yepe oluhaelo; keshe ou womokati keni a kale e shii kudiinina omukainhu waye omouyapuki nomokufimaneka.” (1 Ovatessaloniki 4:3, 4) Ongahelipi hatu dulu okukulika etokolotoko la tya ngaho? Natu ka konakoneni eenghatu nhatu odo tadi dulu oku tu kwafela.
Okutala omafano oipala otaku pendula ashike mufye omahalo inaa yuka. Molwaashi Jesus oku shii ekwatafano olo li li pokati kokutala nomahalo etu, okwa londwela a ti: “Okeshe tuu ou ta tale omukainhu nokahalu, oye okwe mu haela momutima waye.” Mokulongifa enenepeko olo la twa, okwa ladipika a ti: “Eisho loye lokolulyo ngenge tali ku hongaula, li kolola mo, ove u li ekeleshi.” (Mateus 5:28, 29) Jesus ota kendabala oku tu honga shike? Opo tu finde omayeleko, otu na okukatuka pandunge nokatu na okutala omafano oo taa pendula omahalo omilele.
Oku shi faneka: Natu tye nee ou wete eehandje odo tadi di koshivela tashi xwikilwa. Mbela oto ka kala ashike we di dakamena mo omesho? Hasho nandenande! Oto ka alula ko omesho ile u li uvike opo u amene omesho oye. Sha faafana, ngeenge owa mono ombadilila omafano oo taa pendula omahalo omilele, membo, ko-TV, kokombiuta ile epenge lomunhu wonhumba, alula ko diva omesho oye. Amena omadiladilo oye aha nwefe mo. Juan oo a li a pikwa kokutala omafano oipala, okwa ti: “Luhapu ngeenge onda mono omukainhu oo e na eholokepo liwa, ohandi kala nda hala oku mu tala oule wefimbo. Onghee hano, ondi na okukondja lela opo ndi alule ko omesho ange kuye, nokulilombwela handi ti: ‘Ilikana kuJehova! Ou na okwiilikana paife!’ Konima ngeenge onda ilikana, ehalo la tya ngaho ohali kana po.” — Mateus 6:9, 13; 1 Ovakorinto 10:13.
Diladila yo komulumenhu omudiinini Job oo a ti: ‘Onda udafana nomesho ange: ndi tale ngahelipi kokakadona?’ (Job 31:1) Omolwashike naave ito kala wa tokola toko ngaashi ye?
Ninga ngaha: Ngeenge owa mono ombadilila omafano oipala, alula ko diva omesho oye. Hopaenena omushangi wOmbibeli umwe oo a ilikana ta ti: “Omesho ange a alula ko, a ha tale koinima yongaho, nyatipalife nge meendjila doye.” — Epsalme 119:37.
Molwaashi atusheni inatu wanenena, omafimbo amwe ohatu kala hatu kondjo nomahalo a puka. Ombibeli oya ti: “Keshe umwe ota hongaulwa kokahalu kaye mwene, oko hake mu shili notake mu heke; nokahalu ngenge ka fimbapala, otaka dala oulunde, noulunde eshi owa wanifwa, otau dala efyo.” (Jakob 1:14, 15) Ongahelipi to dulu okuhenuka onghalo oyo tai ende tai naipala noshidjuu neenghono oku i henuka?
Ngeenge mwoove omwe uya omahalo a puka, dimbuluka kutya ou na ehoololo kutya oto ke linyenga ngahelipi kuo. Kondjifa omahalo a tya ngaho. A kufa mo momadiladilo oye. Henuka okukala to diladila kombinga yao. Omulumenhu wedina Troy oo a li a pikwa kokutala omafano oipala kointaneta, okwa ti: “Onda kala handi kondjo opo omadiladilo a puka a dje mo mwaame mokuyandja elitulemo kwaao a yuka. Kasha li shipu, onda kala handi liyandje komayeleko luhapu. Ashike lwanima onde ke lihonga okupangela omadiladilo ange.” Fimbo omukainhu wedina Elsa a li e na omido omulongo nasha, okwa li ha kala ta yelekwa a ye moluhaelo. Okwa ti: “Mokukala nde lipyakidila nokwiilikana kuJehova, onda li nda dula okupangela omadiladilo a puka.”
Ninga ngaha: Ngeenge oho lihange wa wililwa po komadiladilo e na sha nomilele, efa diva osho wa li to longo nokwiilikana. Natu kondjifeni omadiladilo a puka mokuyadifa omadiladilo etu ‘naashishe osho shoshili, naasho sha fimana, naasho sha yuka, naasho sha koshoka, naasho shi holike, naasho shi netumbalo liwa, ongenge onghedi iwa ile epandulo.’ — Ovafilippi 4:8.
Ngeenge omahalo nomayeleko okwe ku findi, oto dulu okuya moshiponga noupu. (Omayeletumbulo 7:6-23) Ongahelipi to dulu okuhenuka uha ninge oshihakanwa?
Ombibeli oye tu pa omayele opandunge ya ti: “Omunaendunge ota tale oshiponga ndee ta hondama, ndelenee ovashima tava ehene ko ndee tava hangika koshiponga.” (Omayeletumbulo 22:3) Onghee hano, lungamena eenghatu doye. Nongela eenghalo odo tadi dulu okweetifa omaupyakadi noku di henuka. (Omayeletumbulo 7: 25) Omulumenhu wedina Filipe oo a li a pikwa komafano oipala okwa ti: “Okombiuta youkwaneumbo onde i tula poluhaela nokutula mo oshinima osho tashi ku kelele uha ye komapandja amwe oo a nyika oshiponga. Ohandi longifa ashike ointaneta ngeenge ope na vamwe popepi naame.” Sha faafana, Troy, oo a tumbulwa metetekelo, okwa ti: “Ohandi henuka okutala eemuvi odo tadi pendula omahalo omilele nosho yo okweendafana novanhu ovo ve hole okupopya kombinga yomilele. Inandi hala okulitula moshiponga.”
Ninga ngaha: Likonakona paushili nokudidilika kutya omaunghundi oye oelipi nokuninga eemhangela komesho yefimbo opo u henuke eenghalo oto tadi ku twala momayeleko. — Mateus 6:13.
Ongahelipi nonande ou ninge eenghendabala da mana mo oho liyandje ashike komayeleko? Ino teka omukumo. Ombibeli oya ti: “Lu-7 omuyuki ta punduka ndee ta penduka vali, ndelenee ovahenakalunga tava ka wila momupya.” (Omayeletumbulo 24:16) Tate yetu womeulu ote tu ladipike tu ‘penduke po.’ Mbela oto ka tambula ko ngoo ekwafo laye lopahole? Ngeenge osho, ino loloka okupopya naye okupitila meilikano. Pameka eitavelo loye mokukala ho konakona Eendjovo daye. Pameka etokolotoko loye mokukala ho kala pokwoongala kwopaKriste. Kaleka alushe momadiladilo eudaneko laKalunga eli kutya: “Ohandi ku pameke ndee handi ku kwafa.” — Jesaja 41:10.
Cody oo a popiwa metetekelo okwa ti: “Osha pula nge shihapu okweefa po okutala omafano oipala. Onda kala handi wile luhapu monghalo ya tya ngaho, ndele kekwafo laKalunga, xuuninwa onda ka pondola.” Dylan oo naye a tumbulwa metetekelo okwa ti: “Okonyala ndi ye momilele nomunailonga mukwetu. Ashike onda li nda kufa ko eenghaku ndele handi lombwele omukainhu oo kutya ‘itandi shi ningi!’ Omunhu oho kala u udite nawa ngeenge ou na eliudo la koshoka. Komesho yaaishe, ondi shii kutya Jehova okuudite etumba molwange.”
Ngeenge owa kala wa pama nokufinda omayeleko, oto dulu okukala noushili kutya Kalunga ota ka kala yo e udite etumba omolwoye. — Omayeletumbulo 27:11.
^ okat. 2 Omadina oo hao ovanhu ovo lelalela.
MOuhamba waRoma, eemhunga dovanhu oda li da ninga ovapika eshi oilongo yavo ya li ya findwa moita ile va kwatwa po ombabyona. Ovo va kwatwa po ova li va landifwa po naluhapu ihava mono vali omaumbo ile omaukwaneumbo avo.
Ovapika vahapu ova li va fila moilonga yomeemina, omanga ovo va li hava longo meefaalama nomomaumbo kwa li hashi va endele nawa. Ovapika ova li hava fininikwa va djale okapapa mofingo ka shangwa ile ke na edidiliko leudaneko kutya ota ka pa mwene waye ondjabi ngeenge okwa faduka po ndele ta alulilwa kuye. Ovo va li hava kendabala okuya onhapo oovene vavo lwoikando, luhapu okwa li va didilikwa meembaba doipala yavo nondada F oyo tai ti fugitivus (onhauki).
Ombibeli membo laFilemon oya ti omuyapostoli Paulus okwa li a shunifa omupika Onesimus oo a li a ya onhapo omwene waye, Filemon. Nonande Filemon okwa li e na oufemba wopamhangu wokuhandukila Onesimus ehandukilo la kwata moiti, Paulus okwa li a indila Filemon e mu ‘tambule’ te linyengifwa kohole nokoukaume. — Filemon 10, 11, 15-18.
Eshi Kalunga a shita ovanhu, okwa li a hala va kale kombada yedu fiyo alushe nopehe na okumona oixuna komikifi ile kefyo. Ashike omulumenhu wotete, Adam, kali a dulika kOmushiti nokwa li e likanifila etimaumbwile lokukala nomwenyo fiyo alushe. Tu li oludalo laAdam, otwa fyuulula efyo kuye. (Ovaroma 5:8, 12; 6:23) Kalunga kashili, Jehova, okwa tuma Omona, Jesus, kombada yedu opo a fye nokufutile po osho sha kanifwa kuAdam. — Lesha Johannes 3:16.
Jesus okwa fya opo ovanhu va dule oku ka mona omwenyo waalushe. Oshike hashi uya momadiladilo oye ngeenge to diladila omwenyo uhe na exulilo kombada yedu?
Efyo laJesus ole shi ningifa tashi shiiva opo tu diminwe po omatimba notu ka mone omwenyo uhe na exulilo. Ombibeli oye tu kwafela tu shiive kutya onghalamwenyo kombada yedu otai ka kala ya tya ngahelipi eshi itaku ka kala vali oukulupe, omikifi nefyo. — Lesha Jesaja 25:8; 33:24; Ehololo 21:4, 5.
Onguloshi oyo ya tetekela efyo laye, Jesus okwa li a lombwela ovashikuli vaye va kale hava dimbuluka efyo laye okupitila moshivilo shanafangwa. Okudimbuluka efyo laJesus omudo keshe monghedi ya tya ngaho ohaku tu pe omhito yokudilonga kunghee Jesus naJehova ve hole ovanhu. — Lesha Lukas 22:19, 20; 1 Johannes 4:9, 10.
Neudo, Edimbuluko lefyo laJesus otali ka kala ko mOmaandaxa, 14 Aprili, konima yeningino letango. Oto shivwa uye u ongale pamwe nEendombwedi daJehova domoshitukulwa sheni. — Lesha Ovaroma 1:11, 12.
1 2 3 4 5 6 7 8 9 10 11 12 13 14 15 16
^ ***bh pp. 27-36 Elalakano laKalunga olashike li na sha nedu?***
Etukulwa 3
Elalakano laKalunga olashike li na sha nedu?
Elalakano laKalunga olashike li na sha novanhu?
Kalunga okwa shongwa ngahelipi?
Onghalamwenyo otai ka kala ya tya ngahelipi kombada yedu monakwiiwa?
ELALAKANO laKalunga li na sha nedu olikumwifa shili. Jehova okwa hala edu li kalwe kovanhu va hafa nove na oukolele. Ombibeli otai ti kutya “Kalunga okwa twika oshikunino muEden” ndele “okwa menifa . . . omiti dilili da wapala okutala nodinyenye okuliwa.” Eshi Kalunga a shita omulumenhu nomukainhu wotete, Adam naEva, okwe va tula meumbo olo liwa, ndele te va lombwele a ti: “Dalafaneni nokuhapupala ndee yadifeni edu, lo nali kale mepangelo leni.” (Genesis 1:28; 2:8, 9, 15) Hano osha li elalakano laKalunga opo ovanhu va kale ve na ounona, va tamunune mo oshikuninoumbo osho fiyo sha mana ko edu alishe, nokufila oshisho oinamwenyo.
2 Mbela oto diladila kutya elalakano laJehova Kalunga li na sha nokukala kwovanhu meduparadisa onali ka wanifwe ngoo fiku limwe? Kalunga okwa ti: “Ngaashi nde shi tongele, osho handi ka ninga yo.” (Jesaja 46:9-11; 55:11) Heeno, osho Kalunga a lalakanena ote ke shi ninga shili! Ota ti kutya ina “shita [edu] li kale ombuwa, ndelenee okwe li ma li kalwe.” (Jesaja 45:18) Kalunga okwa hala ovanhu voludi lilipi va kale kombada yedu? Nokwa hala va kale ko oule wefimbo li fike peni? Ombibeli otai nyamukula tai ti: ‘Ovayuki, vo otava ka fyuulula edu, ndee tava kala mo alushe.’ — Epsalme 37:29, yelekanifa OB-1986; Ehololo 21:3, 4.
3 Osha yela kutya osho inashi ningwa natango. Ovanhu kunena otava ehama notava fi; otava lwifafana nokudipaafana nokuli. Opwa ningwa epuko lasha. Ndele doshili, Kalunga ina lalakanena opo edu li kale ngaashi tu li wete kunena! Oshike sha ningwa po? Omolwashike elalakano laKalunga inali wanifwa? Kape na embo londjokonona la shangwa kovanhu tali dulu oku tu lombwela, molwaashi oupyakadi owa hovela meulu.
OPO PA DJA OMUTONDI
4 Embo lotete lOmbibeli otali tu lombwele shi na sha nomupataneki waKalunga oo a holokele moshikunino shaEden. Ota hokololwa e li “eyoka,” ndele ka li ashike oshinamwenyo shongaho. Embo laxuuninwa lOmbibeli otali mu popi kutya ota “ifanwa ondiaboli naSatana, ou ta hongaula ounyuni aushe.” Okwa ifanwa yo ‘eyoka likulu.’ (Genesis 3:1; Ehololo 12:9) Omweengeli oo omunaenghono ile oshishitwa osho shopamhepo ihashi monika, osha longifa eyoka li popye naEva, ngaashi naanaa omunhu e na owino ta dulu okuningifa ondaka yaye i kale ya fa tai di moshipopifa. Omunhu oo wopamhepo osha yela kutya opo a li eshi Kalunga a shitila ovanhu edu. — Job 38:4, 7.
5 Molwaashi oishitwa aishe yaJehova oya li ya shitwa ya wanenena, mbela olyelye a shita “Ondiaboli” “Satana”? Oku shi popya paunafangwa, umwe womovanamati vaKalunga vopamhepo ovanaenghono okwe lininga ye mwene Ondiaboli. Osho okwa li tashi shiiva ngahelipi? Doshili, kunena omunhu oo kwa li e li nawa nomunashili ota dulu okuninga omulunga. Osho ohashi ningwa ngahelipi? Omunhu otashi dulika a efe omahalo a puka a kule momutima waye. Ngeenge okwa kala ta diladila kuo, omahalo a puka a tya ngaho otaa dulu okukala e na eenghono dinene. Opo nee ngeenge omhito oya holoka, ota dulu okukatuka she likolelela komahalo mai oo a kala ta diladila kuo. — Jakob 1:13-15.
6 Osho osho sha ningwa shi na sha naSatana Ondiaboli. Oku na okukala kwa li a uda Kalunga ta lombwele Adam naEva va dale ounona nova yadife edu noludalo lavo. (Genesis 1:27, 28) ‘Doshili, ovanhu aveshe ovo otava dulu okulongela nge ponhele yokulongela Kalunga!’ Osha yela kutya Satana osho a li a diladila ngaho. Onghee hano, okwa li a kulika omahalo a puka momutima waye. Xuuninwa, okwa katuka onghatu a pukife Eva moku mu lombwela oipupulu kombinga yaKalunga. (Genesis 3:1-5) Kungaha, okwa ninga “Ondiaboli,” osho tashi ti “Omulundili.” Nokwa ninga yo “Satana,” osho tashi ti “Omupataneki.”
7 Mokulongifa oipupulu nekonda, Satana Ondiaboli okwa ningifa Adam naEva va nyone kuKalunga. (Genesis 2:17; 3:6) Oshidjemo, xuuninwa ova fya, ngaashi Kalunga a popile kutya otava ka fya ngeenge inava dulika. (Genesis 3:17-19) Molwaashi Adam okwa ninga omunhu ina wanenena eshi a nyona, oludalo laye alishe ola fyuulula oulunde kuye. (Ovaroma 5:12) Onghalo oyo otai dulu okufaafanifwa noshipana osho hashi longifwa okuteleka eemboloto. Ngeenge oshipana oshi na embodokela, oshike tashi ka ningwa po nomboloto keshe oyo tai telekwa moshipana osho? Omboloto keshe otai ka kala i na embodokela ile epuko. Sha faafana, omunhu keshe okwa fyuulula kuAdam embodokela lopafaneko, sha hala okutya okuhawanenena. Omolwaasho ovanhu aveshe hava kulupa nohava fi. — Ovaroma 3:23.
8 Eshi Satana a ningifa Adam naEva va nyone kuKalunga, okwa li lelalela ta xumifa komesho ounashibofa. Okwa li ta shongo onghedi yaJehova yokupangela. Satana okwa li ta ti lelalela kutya: ‘Kalunga omupangeli mwii. Oha popi oipupulu noha ngungunine ovapangelwa vaye oinima iwa. Ovanhu inava pumbwa Kalunga e va pangele. Otava dulu okutokola kuvo vene osho shi li mondjila naasho sha puka. Notava ka kala ve li nawa koshi yepangelo lange.’ Kalunga okwa li ta ka ungaunga ngahelipi neshongo olo tali ulike odino? Vamwe ohava diladila kutya Kalunga okwa li ashike e na okudipaa ovanashibofa ovo. Ndele mbela osho okwa li ngoo tashi ka kandula po eshongo laSatana? Mbela osho ngeno osha ka ulika kutya onghedi yaKalunga yokupangela oi li mondjila?
9 Eliudo laJehova li na sha nouyuki la wanenena kala li le mu pitika a hanaune po ovanashibofa ovo efimbo olo. Okwa li a tokola kutya opa li pa pumbiwa efimbo opo a nyamukule eshongo laSatana monghedi tai mbilipaleke notai ulike kutya Satana omunaipupulu. Onghee hano, Kalunga okwa tokola kutya ota ka efa ovanhu ve lipangele vo vene oule wefimbo koshi yenwefemo laSatana. Etomheno kutya omolwashike Jehova e shi ningila nomolwashike a efa pa pite efimbo fimbo ina kandula po eemhata odo, otali ka kundafanwa mEtukulwa eti-11 lembo eli. Ndele oshiwa okudiladila kombinga yaashi: Mbela Adam naEva ova li ve li mondjila eshi va itavela Satana, oo a li ine va ningila sha shiwa nande onale? Mbela osha li sha yuka kuvo okwiitavela kutya Jehova oo a li e va pa keshe shimwe osho va li ve na oku li omunaipupulu omukwanyanya? Ngeno okwa li oove, ngeno owa ninga ngahelipi?
10 Oshiwa okudiladila shi na sha nomapulo oo, molwaashi keshe umwe womufye okwa taalela omhata oyo tuu oyo kunena. Heeno, ou na omhito okuyambidida ombinga yaJehova mokunyamukula eshongo laSatana. Oto dulu okutambula ko Jehova e li Omupangeli woye nokukwafela u ulike kutya Satana omunaipupulu. (Epsalme 73:28; Omayeletumbulo 27:11) Shi nyikifa oluhodi, ovanhu ashike vanini vomomamiliyona omayovi mounyuni ou hava ningi ehoololo la tya ngaho. Osho otashi pendula epulo la fimana kutya: Mbela Ombibeli otai hongo shili kutya Satana oye omupangeli wounyuni ou?
OLYELYE TA PANGELE OUNYUNI OU?
11 Jesus ka li nande a limbililwa kutya Satana oye omupangeli wounyuni ou. Monghedi yopashikumwifilonga yonhumba, Satana okwa ulikilile Jesus pomhito imwe “omauhamba aeshe omounyuni nefimano lao.” Opo nee Satana okwa udanekela Jesus a ti: “Aishe ei ohandi i ku pe, ngenge to twile nge eengolo ndee to linyongamene nge.” (Mateus 4:8, 9; Lukas 4:5, 6) Diladila shi na sha naasho. Mbela ngeno onghendabala yokupa Jesus omauhamba oo oya kala ngoo eyeleko kuye ngeno Satana haye a li omupangeli wao? Jesus okwa dimina kutya omapangelo aeshe ounyuni oku li meke laSatana. Doshili, ngeno Satana haye a li omupangeli wao, ngeno Jesus ine shi dimina.
12 Doshili, Jehova oye Kalunga omunaenghono adishe, Omushiti weshito alishe likumwifi. (Ehololo 4:11) Ndelenee kape na nande opapa Ombibeli tai ti kutya Jehova Kalunga ile Jesus Kristus oye omupangeli wounyuni ou. Doshili, Jesus okwa popya Satana kondadalunde e li “omupangeli wounyuni ou.” (Johannes 12:31; 14:30; 16:11) Ombibeli otai ulike nokuli kuSatana Ondiaboli e li ‘kalunga kounyuni ou.’ (2 Ovakorinto 4:3, 4, OB-1954) Shi na sha nomupataneki oo ile Satana, Omukriste omuyapostoli Johannes okwa shanga a ti: ‘Ounyuni aushe ou li mepangelo lomunawii.’ — 1 Johannes 5:19.
NGHEE OUNYUNI WASATANA TAU KA HANAUNWA PO
13 Mokweendela ko kwomido, ounyuni otau ende tau ningi onhele ya nyika oshiponga neenghono. Ou yadi omatanga ovakwaita taa lwifafana, ovanapolotika ve he fi ovanashili, ovawiliki vomalongelokalunga ovanaihelele nosho yo ovakaulinyanga ihava yavala. Ounyuni aushe itau dulu vali okuxwepopalekwa. Ombibeli otai holola kutya efimbo oli li popepi eshi Kalunga ta ka kufa po ounyuni woukolokoshi pefimbo loita yaye yaHarmagedon. Ounyuni ou otau ka pingenwa po kounyuni mupe wouyuki. — Ehololo 16:14-16.
14 Jehova Kalunga okwa hoolola Jesus Kristus a kale Omupangeli wOuhamba ile epangelo laYe lomeulu. Nalenale, Ombibeli oya xunganeka ya ti: “Okaana ke tu dalelwa, Omona omumati e tu yandjelwa, nepangelo oli li komapepe aye, ndee ta ifanwa: . . . Ohamba yombili. Epangelo laye tali ningi linene, nombili itai xulu po.” (Jesaja 9:5, 6) Shi na sha nepangelo olo, Jesus okwa honga ovashikuli vaye va ilikane tava ti: “Ouhamba woye nau uye; ehalo loye nali wanifwe kombada yedu yo ngaashi meulu.” (Mateus 6:10) Ngaashi hatu ke shi mona nale membo eli, Ouhamba waKalunga otau ka kufa po diva omapangelo aeshe ounyuni ou, notau ke a pingena po aeshe. (Daniel 2:44) Opo nee Ouhamba waKalunga otau ka eta eduparadisa.
OUNYUNI MUPE OU LI POPEPI
15 Ombibeli otai tu shilipaleke tai ti: “Paudaneko [laKalunga] fye hatu teelele eulu lipe nedu lipe omo tamu ka kala ouyuki.” (2 Petrus 3:13; Jesaja 65:17) Omafimbo amwe ngeenge Ombibeli tai popi “edu,” otai popi ovanhu ovo ve li kombada yedu. Onghee hano, ‘edu lipe’ louyuki olo oulikumwe wovanhu ovo va hokiwa kuKalunga.
16 Jesus okwa udaneka kutya mounyuni mupe oo tau uya, ovo va hokiwa kuKalunga otava ka mona oshali ‘yomwenyo waalushe.’ (Markus 10:30) Pandja Ombibeli yoye kuJohannes 3:16 nosho yo 17:3, ndele to lesha osho Jesus a popya kutya osho tu na okuninga opo tu mone omwenyo waalushe. Paife tala mOmbibeli omanangeko noupuna oo taa ka hafelwa kwaavo va wana okumona oshali oyo ikumwifi ya dja kuKalunga mOparadisa yokedu oyo tai uya.
17 Oukolokoshi, oita, ekaulo lonyanga nosho yo elongifo leenghono itai ka kala po vali. “Omuhenakalunga ita kala po vali . . . Ndelenee ovananheni vo otava ka fyuulula edu.” (Epsalme 37:10, 11) Otaku ka kala ombili molwaashi ‘Kalunga ota ka xulifa po oita fiyo okeengaba dedu.’ (Epsalme 46:10; Jesaja 2:4) Opo nee “omuyuki ta kala a temuna, nombili oi yadi mo, fiyo ohani ya fya ko,” sha hala okutya, fiyo alushe! — Epsalme 72:7.
18 Ovalongeli vaJehova otava ka kala meameno. Shimha ashike Ovaisrael vomefimbo lOmbibeli va li tava dulika kuKalunga, ova li hava kala meameno. (Leviticus 25:18, 19) Itashi ka kala tuu shiwa okuhafela eameno la tya ngaho mOparadisa! — Jesaja 32:18; Mika 4:4.
19 Omhumbwe yoikulya itai ka kala po vali. Omupsalme okwa imba a ti: “Moshilongo namu kale oshishipo shoilya, yo i mene fiyo keexulo deemhunda.” (Epsalme 72:16) Jehova Kalunga ota ka nangeka noupuna ovayuki vaye, ‘nedu otali ka menifa omumeno walo.’ — Epsalme 67:7.
20 Edu alishe otali ka ninga oparadisa. Otaku ka tungwa omaumbo mawa mape notaku ka ningwa oikunino kombada yedu olo kwa li la nyonwa kovanhu ovalunde. (Jesaja 65:21-24; Ehololo 11:18) Mokweendela ko kwefimbo, oitukulwa yedu oyo ya pwa okulongwa otai ka tamunuka mo fiyo edu alishe la wapala notali imike ngaashi oshikunino shaEden. Na Kalunga ita ka kala nande ina ‘kamutulula eke laye ndele ta palula oinamwenyo aishe.’ — Epsalme 145:16.
21 Otapa ka kala ombili pokati kovanhu noinamwenyo. Oifitukuti noinamwenyo yomomaumbo otai ka wandjela pamwe. Nokuli nokaana kanini itaka ka tila oinamwenyo oyo ya nyika oshiponga kunena. — Jesaja 11:6-9; 65:25.
22 Omikifi otadi ka xula po. E li Omupangeli wOuhamba waKalunga womeulu, Jesus ota ka velula ovanhu keshe pamwe shi dulife eshi a li kombada yedu. (Mateus 9:35; Markus 1:40-42; Johannes 5:5-9) Opo nee ‘oonakukala mo nande umwe ta ti: Aame oshingone.’ — Jesaja 33:24; 35:5, 6.
23 Oonakufya ovaholike otava ka nyumuninwa momwenyo ve na etimaumbwile lokuhafya vali. Aveshe ovo va fya, ovo ve li medimbuluko laKalunga, otava ka nyumuninwa momwenyo. Doshili, “otaku ka kala enyumuko lovayuki nolovalunde.” — Oilonga 24:15; Johannes 5:28, 29.
24 Kai fi tuu onakwiiwa ikumwifi oyo ya tuvikililwa ovo va hoolola okulihonga kombinga yOmushiti Munenenene, Jehova Kalunga, nosho yo oku mu longela! Jesus okwa li a popya shi na sha nokuuya kwOparadisa kombada yedu eshi a udanekela omukolokoshi oo a fya pamwe naye a ti: “[Oto] ka kala pamwe naame muParadis.” (Lukas 23:43) Osha fimanenena okulihonga shihapu shi na sha naJesus Kristus, oo okupitila muye omanangeko noupuna aeshe oo taa ka monika.
OSHO OMBIBELI TAI HONGO
▪ Elalakano laKalunga lokuninga edu oparadisa otali ka wanifwa. — Jesaja 45:18; 55:11.
▪ Satana oye ta pangele ounyuni ou paife. — Johannes 12:31; 1 Johannes 5:19.
▪ Mounyuni mupe oo tau uya, Kalunga ota ka yandja omanangeko noupuna mahapu kovanhu. — Epsalme 37:10, 11, 29.
[Omapulo okukonakona]
1. Elalakano laKalunga olashike li na sha nedu?
2. (a) Otu shi shii ngahelipi kutya elalakano laKalunga li na sha nedu otali ka wanifwa? (b) Ombibeli otai ti ngahelipi shi na sha nokukala fiyo alushe kwovanhu?
3. Eenghalo dinyikifa oluhodi dilipi di li kombada yedu kunena, naasho osha etifa omapulo elipi?
4, 5. (a) Olyelye a li a popya lelalela naEva okupitila meyoka? (b) Ongahelipi omunhu oo kwa li e li nawa nomunashili ha dulu okuninga omulunga?
6. Ongahelipi omona waKalunga umwe wopamhepo omunaenghono a ninga Satana Ondiaboli?
7. (a) Omolwashike Adam naEva va fya? (b) Omolwashike oludalo alishe laAdam hali kulupa nohali fi?
8, 9. (a) Nope he na omalimbililo, Satana okwa eta po eshongo lilipi? (b) Omolwashike Kalunga ina hanauna po ovanashibofa meendelelo?
10. Ongahelipi to dulu okuyambidida ombinga yaJehova mokunyamukula eshongo laSatana?
11, 12. (a) Ongahelipi okuyelekwa kwaJesus taku holola kutya Satana oye omupangeli wounyuni ou? (b) Oshike vali tashi ulike kutya Satana oye omupangeli wounyuni ou?
13. Omolwashike pe na omhumbwe younyuni mupe?
14. Kalunga okwa hoolola lyelye a kale Omupangeli wOuhamba waYe, naasho osha li sha xunganekwa ngahelipi?
15. ‘Edu lipe’ oshike?
16. Ovo va hokiwa kuKalunga otava ka mona oshali i na ondilo i he fi okuyelekwa ilipi, notu na okuninga shike opo tu i mone?
17, 18. Ongahelipi hatu dulu okukala noushili kutya otaku ka kala ombili neameno keshe pamwe kombada yedu?
19. Otu shi shii ngahelipi kutya mounyuni mupe waKalunga otamu ka kala oikulya ihapu?
20. Omolwashike hatu dulu okukala noushili kutya edu alishe otali ka ninga oparadisa?
21. Oshike tashi ulike kutya otapa ka kala ombili pokati kovanhu noinamwenyo?
22. Oshike tashi ka ningilwa omikifi?
23. Omolwashike enyumuko tali ka hafifa omitima detu?
24. Ou udite ngahelipi shi na sha nokukala mOparadisa kombada yedu?
[Efano pepandja 30]
Ongahelipi Satana kwa li ta dulu okupa Jesus omauhamba aeshe ounyuni ngeenge kaa li aye?
[Efano la mana ko epandja pepandja 35]
bem_Latn zul_Latn umb_Latn scn_Latn kmb_Latn min_Latn ilo_Latn umb_Latn umb_Latn sna_Latn umb_Latn sot_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn twi_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn tso_Latn kmb_Latn umb_Latn war_Latn bem_Latn lua_Latn bem_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn tso_Latn sna_Latn umb_Latn bem_Latn bem_Latn tso_Latn bem_Latn umb_Latn umb_Latn umb_Latn umb_Latn sna_Latn kmb_Latn xho_Latn umb_Latn umb_Latn umb_Latn umb_Latn umb_Latn tso_Latn umb_Latn umb_Latn umb_Latn tso_Latn tso_Latn mri_Latn umb_Latn bem_Latn xho_Latn umb_Latn tso_Latn umb_Latn umb_Latn umb_Latn umb_Latn umb_Latn umb_Latn wol_Latn umb_Latn tso_Latn umb_Latn umb_Latn xho_Latn unk bem_Latn ssw_Latn bem_Latn bem_Latn kmb_Latn umb_Latn umb_Latn umb_Latn umb_Latn kea_Latn umb_Latn umb_Latn umb_Latn umb_Latn umb_Latn umb_Latn umb_Latn hat_Latn bem_Latn bam_Latn mri_Latn umb_Latn umb_Latn hat_Latn umb_Latn umb_Latn umb_Latn umb_Latn umb_Latn umb_Latn umb_Latn hat_Latn umb_Latn umb_Latn grn_Latn twi_Latn bam_Latn mri_Latn umb_Latn bem_Latn kac_Latn kea_Latn sot_Latn cjk_Latn umb_Latn mri_Latn knc_Latn umb_Latn bem_Latn umb_Latn cjk_Latn fij_Latn umb_Latn hau_Latn sna_Latn umb_Latn hau_Latn bem_Latn kac_Latn vec_Latn bem_Latn umb_Latn